M. Dzurinda, predseda vlády: (2002-02-06):
Ja by som chcel voľne nadviazať na to svoje včerajšie vystúpenie, na tú prvú časť a azda len zhrnúť, že v tej prvej časti som sa venoval téme ako takej, problematickému zákonu, ktorý schválil Parlament Maďarskej republiky a ktorý vyvolal veľmi živý ohlas aj na Slovensku, aj, myslím, v širšom európskom priestore. Hovoril som dosiaľ, myslím, v štyroch zásadných bodoch. V tom prvom som sa pokúsil veľmi konkrétne pomenovať problém ako taký. Po druhé, vyjadril som meritórne stanovisko vlády Slovenskej republiky aj svoje osobné k tomuto problému. Po tretie, začal som hovoriť o východiskách, o vyjednávacích východiskách alebo vyjednávacej pozícii vlády Slovenskej republiky. A napokon hovoril som o tom, ako dosiaľ postupovala vláda, ja osobne, pán minister zahraničných vecí a ďalší predstavitelia ministerstva zahraničných vecí v tejto otázke. Myslím si, že je nám všetkým jasné, že ide predovšetkým o dva druhy problémov. Po prvé o to, aby sme si udržali, zachovali zvrchovanosť v oblasti našej jurisdikcie. A po druhé, aby sme eliminovali potenciálnu hrozbu diskriminácie občanov na etnickom princípe. Pripomínam, že som vám včera predložil prehľad rokovaní, ktoré sa možno datujú svojím začiatkom k 23. aprílu minulého roku, teda niekoľko mesiacov pred schvaľovaním samotného zákona v Parlamente Maďarskej republiky, keď som toho 23. apríla 2001 vykonal štátnu oficiálnu návštevu Maďarskej republiky a vlastne prvýkrát som otvoril túto problematiku v rokovaniach so svojím maďarským partnerom premiérom Viktorom Orbánom. Včerajšie vystúpenie bolo prerušené v pasáži, keď som sa začal venovať programovým alebo vyjednávacím východiskám obidvoch strán. V prvom rade som vám pripomenul, že je na uváženie a triezve posúdenie, do akej miery môže hlavná súčasná vládna strana v Maďarskej republike korigovať svoj politický program alebo doterajšie svoje politické postoje dva mesiace pred parlamentnými voľbami, ktoré, ako vieme, sa v Maďarskej republike majú konať 7. apríla. Do akej miery je teda reálne očakávať, že by sme mohli tento problém doriešiť práve v priebehu týchto dvoch nasledujúcich mesiacov. Samozrejme, vláda a ja osobne i minister zahraničných vecí sme pripravení v ktoromkoľvek okamihu podpísať politický dokument alebo dvojstrannú dohodu za predpokladu, že budeme ju vedieť akceptovať, obidve strany, teda aj Slovenská republika. Začal som hovoriť o prioritách alebo o rokovacích východiskách Slovenskej republiky, o ktoré sme dosiaľ opierali a o ktoré mienime aj naďalej opierať politické rokovania vedené s maďarskou stranou. Spomenul som zatiaľ dve z týchto programových východísk, a to zabezpečiť zvrchovanosť a suverenitu Slovenskej republiky vo všetkých oblastiach vrátane jurisdikcie nášho štátu a zamedziť diskrimináciu občanov na akomkoľvek, či už etnickom, alebo inom princípe. Zmienil som sa aj o druhom rokovacom východisku, a to je naďalej rozvíjať ducha dobrého spolunažívania občanov Slovenskej republiky, bez ohľadu na národnosť, bez ohľadu na etnickú príslušnosť. Spomenul som kus práce, ktorú sme spolu vykonali za uplynulé vyše tri roky a ktorá viedla k tomu, že dnes môžem konštatovať veľmi pokojné, priateľské spolunažívanie občanov Slovenskej republiky bez ohľadu na národnosť, bez ohľadu na etnickú príslušnosť. A tak môžem spomenúť ďalšie východisko alebo vyjednávací princíp, a to je neohroziť, prípadne neoslabiť, ale, naopak, posilňovať medzinárodné postavenie Slovenskej republiky na medzinárodnej politickej scéne tak, aby Slovensko v roku 2002 dostalo pozvanie stať sa členom Severoatlantickej aliancie a aby do konca tohto roku mohlo úspešne zavŕšiť negociácie o našom vstupe do Európskej únie. A napokon, štvrtým parametrom, alebo keď chcete, východiskovým rokovacím princípom je udržať a naďalej zlepšovať svoje dobré susedské vzťahy so všetkými krajinami, samozrejme, vrátane Maďarskej republiky. Panie poslankyne, páni poslanci, toto sú základné politické a programové východiská vlády Slovenskej republiky, o ktoré sme opierali doterajšie rokovania a o ktoré chceme opierať aj rokovania budúce. V prvom rade si vláda Slovenskej republiky želá, aby sme prijali takú politickú deklaráciu, alebo takú dvojstrannú dohodu, ktorá by znamenala, že buď sa zákon nebude uplatňovať voči Slovenskej republike ako krajine, alebo sa nebudú uplatňovať tie ustanovenia príslušného zákona, ktoré narúšajú zvrchovanosť právneho poriadku Slovenskej republiky a ktoré môžu viesť k diskriminácii občanov na etnickom princípe. Chceme dosiahnuť takúto dohodu. Ale chceme dosiahnuť dohodu, ktorá bude prijateľná, ako som už povedal, obojstranne, teda aj Slovenskou republikou. Už som naznačil, že je otázne, či je v silách a teda i v programovom záujme súčasnej Maďarskej vlády k takejto dohode dospieť. Hovorím to veľmi pokojne a zároveň aj celkom otvorene, uvedomujúc si, že 7. apríla tohto roku sa budú konať v Maďarskej republike parlamentné voľby. Zdá sa mi, že toto je rokovacím limitom hlavnej vládnej politickej strany v Maďarskej republike. Avšak súbežne vyhlasujem, že vláda Slovenskej republiky je v ktoromkoľvek okamihu pripravená podpísať politický dokument alebo medzištátnu zmluvu, ktorá bude spĺňať parametre akceptovateľné Slovenskou republikou tak, ako som o nich hovoril na samom začiatku. V prípade, že sa potvrdia indície o tom, že to už nie je v možnostiach alebo vôľou súčasnej vlády v Maďarskej republike, vláda Slovenskej republiky je a bude pripravená o tejto téme okamžite a bezprostredne rokovať s vládou Maďarskej republiky, ktorá vzíde z najbližších parlamentných volieb. Chcem pri tejto príležitosti vyjadriť svoje pevné presvedčenie, že vláda Slovenskej republiky nebude nútená prijímať rozhodnutia na zamedzenie negatívnych účinkov z implementácie tohto zákona tak, ako som o nich hovoril, ale v priebehu roku 2002 dôjde k politickému, obojstranne prijateľnému doriešeniu tohto sporného zákona. Panie poslankyne, páni poslanci, rád by som urobil záver z tohto svojho vystúpenia. Tento môj záver má ťažisko v rokovaní vlády včera ráno, na ktorom vláda Slovenskej republiky vyjadrila súhlas s Vyhlásením Národnej rady Slovenskej republiky k Zákonu o Maďaroch žijúcich v susedných krajinách. Prijali sme okrem toho súhlasného stanoviska aj záver, že odporučíme ctenej snemovni drobné formulačné úpravy tohto vyhlásenia v samom závere, pričom sa nijako ani neoslabuje, ani nemení podstata tohto vyhlásenia. Ide skôr o diplomatické dobrúsenie tohto dobrého textu. Panie poslankyne, páni poslanci, zároveň vás však chcem poprosiť, aby sme v tejto otázke, ktorá nie je ani témou vládnej koalície, ani agendou súčasnej opozície, ale je to otázkou výsostných národnoštátnych záujmov, aby sme v nej boli, pokiaľ sa len dá, jednotní. Veľmi dobre rozumiem úlohe vládnej koalície a dovolím si vyhlásiť, že veľmi dobre rozumiem aj úlohe ktorejkoľvek demokratickej opozície. Ale keď ide o záujmy štátu, keď ide o základné záujmy našej vlasti, chcem vás všetkých požiadať, aby sme odložili politické tričká, aby sme tému nezosmiešňovali tak, ako nezodpovedne tému zosmiešňuje pán poslanec Cuper, aby sme zahraničnopolitické záujmy Slovenska skrátka presadzovali jednotne. Aby opozícia, ktorá má plné ústa začleňovania Slovenska do Severoatlantickej aliancie a Európskej únie, v praxi ukázala skutočný záujem na tomto pozitívnom smerovaní Slovenska. (Reakcie z pléna.) Dnes máte šancu ukázať, či to myslíte vážne, alebo či klamete tak, ako ste klamali celé roky. (Reakcie z pléna.) Po druhé, panie poslankyne... J. Migaš, predseda NR SR: Panie poslankyne, páni poslanci, prosím vás, upokojte sa. (Reakcie z pléna.) Môžete sa prihlásiť s faktickou poznámkou a reagovať na vystúpenie predsedu vlády. (Ruch v sále.) Nech sa páči, pán predseda vlády. Upokojte sa, panie poslankyne. (Ruch v sále.) Pán predseda vlády, nech sa páči.